Anne Baastrup (SF), 2004-04-15:
Debatten er meget ophedet, og det er ikke uforståeligt.
Vi står nu med en regering, hvis overskrift i valgkampen var kampen mod kriminalitet, og samtidig har vi under debatten kunnet høre, at der er kommet mere kriminalitet, efter at regeringen er kommet til.
Vi vil desværre med stor sandsynlighed om få år kunne se, at recidivprocenten er voldsomt stigende.
Tilbagefald til ny kriminalitet giver nye ofre.
Det er på alle måder en ekstremt dårlig situation, regeringen har placeret sig i, og når man tænker på, at det var et af omdrejningspunkterne i forbindelse med valgkampen, må man sige, at er der noget, regeringen ikke har levet op til, er det det løfte om, at vi skulle have mindre kriminalitet.
Virkeligheden viser det modsatte.
Vi støtter og er medforslagsstiller til forslaget til vedtagelse, og et af de centrale omdrejningspunkter er jo, at vi skal have nedbragt belægget til 92.
Jeg var, umiddelbart efter at justitsministeren var blevet justitsminister, i fjernsynet sammen med ministeren, hvor vi dengang bl.a. diskuterede dobbeltbelæg i cellerne i Vestre Fængsel, og ministeren gav klart udtryk for, at det var uacceptabelt.
Jeg fik for ikke så forfærdelig lang tid siden et brev
fra en ung fyr, der sidder i Vestre Fængsel, som tilsyneladende kommer til at afsone hele sin periode i Vestre Fængsel, og som har siddet sammen med en anden i den lille celle.
Det betyder så også, at han ikke har haft mulighed for uddannelse, at han ikke har haft mulighed for arbejde, og det betyder formentlig, at når han kommer ud i virkeligheden igen, går der ikke ret lang tid, så er der et nyt offer, og så sidder han inde igen.
Overfyldte fængsler, overfyldte arresthuse giver mere kriminalitet.
Overfyldte arresthuse betyder så også, at politiet skal køre Jylland rundt for at finde et arresthus, hvor de kan aflevere en arrestant.
Det er ikke mere end et par måneder siden, at vi kunne læse i avisen, at der var en politimester, der beklagede sig over, at de blev nødt til at sætte to indbrudstyve på fri fod, for der var ikke et eneste sted i Jylland, hvor de kunne aflevere de pågældende.
Forleden dag fik jeg et brev fra et par
, og de undrede sig lidt over den diskussion om, at der ikke var nogen videnskabelig dokumentation for resocialiseringsprogrammernes virkning, for de har aldrig nogen sinde fået tilbudt et resocialiseringprogram, og de synes i og for sig, at det kunne være meget rart, hvis de kunne få det.
Det tager jeg som udtryk for, at de ansatte i de lukkede fængsler er så pressede, at der ikke er overskud til at etablere den fornødne behandlingsindsats.
Vi har 6.000 mennesker, der venter på at afsone.
vil vi få at vide, hvor mange af disse 6.000 mennesker, der står og venter på at komme ind og afsone, som i den forløbne periode, hvor de har ventet, har begået kriminalitet.
Det giver ofre, det giver mere kriminalitet med en lang venteperiode, plus at vi jo også ved, at jo længere tid man venter på at afsone, jo sværere er det i virkeligheden at få sit liv til at hænge sammen, og jo sværere er det så at vende tilbage efter afsoningen til et kriminalitetsfrit liv.
Det giver mere kriminalitet; det giver flere ofre.
Vi ved, at antallet af vold, trusler og overfald mod ansatte i kriminalforsorgen er uacceptabelt højt.
Jeg frygter med den overbelægning og det pres, der er på de ansatte, som derved giver et pres også på de indsatte, for tryk avler modtryk, at vi kan komme i en situation, hvor der kommer endnu flere meget alvorlige overfald end dem, vi har oplevet.
Det er en forfærdelig situation at stå i.
Det betyder så også i forhold til den sidste pind, at vi vil kunne se, at det bliver meget vanskeligt at få nedbragt antallet af sygedage, så længe der er overbelægning, så længe de ansatte presses på den måde, som de bliver.
Jeg tror også, at det vil føre til, at antallet af førtidspensionssager i en alt for ung alder heller ikke bliver nedsat.
Derfor: Det er vigtigt, at vi får vedtaget den her vedtagelse.
Desværre kan jeg regne ud, at der ikke er flertal for den.